## La Vicepresidència Segona obri un nou espai d'atenció en el grup d'habitatge públic de Benifaió

*** El Servei de Mediació Social té 23 oficines en diferents grups
* És finançat pel programa Comunitat Valenciana Fons Social Europeu Plus (FSE+) 2021-2027**

La Vicepresidència Segona i Conselleria de Serveis Socials, Igualtat i Habitatge, a través l'Entitat Valenciana d'Habitatge i Sòl (EVha), ha obert al públic un nou espai d'atenció en el grup d'habitatge públic de la Generalitat a Benifaió.

En este espai, l'equip de mediació social assistix els residents i els ajuda a resoldre problemàtiques relacionades amb la millora de la convivència, el manteniment d'immobles i la gestió en les comunitats veïnals. A més, també dissenya i desenvolupa un pla d'intervenció específic per a este grup.

La subdirectora d'Intervenció Social de l'EVha, Teresa Simón, ha sigut l'encarregada d'inaugurar esta nova oficina, instal·lada a l'avinguda Picassent, en un baix del mateix grup d'habitatge. Allí treballa l'equip de professionals que està format per tècnics d'integració social, educadors, treballador social i conserges. Este servei és finançat a través del programa Comunitat Valenciana Fons Social Europeu Plus (FSE+) 2021-2027.

El Servei de Mediació va començar atenent els residents de 5.229 habitatges, una xifra que ha passat a arribar els 5.438 a través dels diferents espais. Amb el temps s'han sumat un total de sis comunitats i 209 habitatges a les ja existents amb la distribució següent: una comunitat amb 8 habitatges a Alacant, quatre comunitats amb 131 habitatges a la província de València i una comunitat a Castelló amb 70 habitatges.

A més, el servei ha passat de les 20 oficines inicials a les 23 actuals, de les quals 5 pertanyen a la província d'Alacant, 14 a la província de València i 4 a la de Castelló. Així mateix, el gener de 2024 està prevista una nova inauguració en el grup La Pinaeta de Sagunt, amb la qual cosa se suma un total de 24 espais d'atenció.

Concretant per municipis, a la província d'Alacant s'han obert oficines en els grups d'habitatge d'Alcoi, Elx i Santa Pola, mentre que a la ciutat d'Alacant se situen al barri Miguel Hernández i en el de Verge del Carme, que compartixen espai amb els veïns de Llomes de Garnibet.

Pel que fa a la província de València les oficines se situen als municipis següents: Paterna, Benaguasil, Riba-roja de Túria, Torrent, Massamagrell, Paiporta, Picassent, Alberic, Benifaió, Algemesí, Alzira, Alfafar i Sagunt.

Finalment, a la província de Castelló hi ha oficines al grup Sant Llorenç de Castelló de la Plana, Borriana i a la Vall d'Uixó als grups La Moleta i Sant Antoni.

Els espais d'atenció estan oberts en horari establit segons les necessitats de cada grup. En estos, els adjudicataris poden dur a terme tràmits i consultar dubtes relacionats amb el seu habitatge. A més, cada equip disposa d'un telèfon i correu electrònic per a atendre qualsevol tipus de consulta.

Fecha: 31/12/2023